SVFK

Lær om farver i arkitektur, design og kunst
2018-08-30 00:00 - 23:59 (Europe/Copenhagen)
Farvesalon på Statens Værksteder for Kunst, Plan 4
Torsdag den 30. august kl. 16.30

Kontempo – den danske forening, som arbejder for at udbrede kendskabet til nutidig tekstilkunst og -design – sætter stemningen så fint til deres kommende farvesalon på Statens Værksteder for Kunst:
”Ligesom et ord først får sin klare betydning i sammenhæng med andre ord, får de enkelte farver først deres betydning i sammenhæng med andre farver.”
Citatet her kom i sin tid ud af den schweiziske Bauhaus-lærer og ekspressionistiske maler Johannes Ittens mund, da han i 1960’erne blev berømt for sit bogværk om farvelære og især farvecirklen på de 12 felter af primære, sekundære og tertiære farver.
Den 30. august kan du komme helt tæt på læren om farver, når tre danske farveeksperter holder oplæg ved Kontempos farvesalon på Statens Værksteder for Kunst: Malene Bach, Bente Lange og Ann Linn Palm Hansen. Alle tre er de formgivere og har farven som deres æstetiske omdrejningspunkt.
Malene Bach er billedkunstner og giver farvesætning en helt central plads i sine stedspecifikke arkitektoniske interventioner. For hvilken indflydelse yder farver eksempelvis på arkitektur og rum? Et spørgsmål, Bach undersøger i projekter af både stor og lille skala, i det offentlige rum og på galleri- og museumsudstillinger.
Bente Lange er uddannet arkitekt og er en af landets førende inden for restaurering af farver i byggeri. Hun har skrevet en lang række bøger om emnet og vil fortælle om sit pionérarbejde ved Kontempos farvesalon.
Sidst, men ikke mindst, gæster også designer Ann Linn Palm Hansen salonen. Efter et langt arbejdsliv i sort/hvid begyndte hun for få år siden at arbejde med farver. Her forærede hun sit kunstneriske virke et helt nyt udtryk – og tilmed nye samarbejder med markante aktører som Helle Jongerius og Kvadrat.
Efter farvesalonens talerække vil der være information og åben for spørgsmål om Kontempos Open Call til udstillingen Is this Colour, som finder sted i Rundetårn til næste år.
Der er lukket for tilmeldinger. Du kan se med live fra arrangementet på https://www.facebook.com/statensvaerksteder/
> Besøg Kontempos website

Kom og se det nye tekstilværksted på SVK
2018-09-24 00:00 - 23:59
Åbent hus på Statens Værksteder for Kunst, Plan 3
Mandag den 24. september kl. 15-18
Tekstilværkstedet på SVK har fået ny teknologi og flere faciliteter. Det fejrer vi med åbent hus mandag den 24. september for alle tekstildesignere, beklædningsfolk, vævere, studerende eller andre med en professionel interesse for det tekstile område.
Ved arrangementet viser vi vores nye TC1-væv (computervæv), tufteanlæg, industrisymaskine, embellisher og varmepresse frem, og værkstedets brugere vil være i fuld gang på de nye maskiner, sådan at du kan opleve dem i brug!
Vores gode væve- og trykkefaciliteter, vi har stillet til rådighed gennem alle årene, kan man selvfølgelig stadig finde på værkstedet, men de nye faciliteter åbner op for en mere dynamisk anvendelse af værkstedet i fremtiden. Med vores åbent hus-arrangement markerer vi derfor også, at det fremover i højere grad bliver nemmere at komme ind på værkstederne med korterevarende projekter eller med projekter, der skal udføres på flere af husets værksteder.
Indretning og ombygning af det nye tekstilværksted er udført af de gode folk på SVK og er blevet muliggjort med fondsmidler fra Egefonden og Nationalbankens Jubilæumsfond.
Vil du se, hvad det er blevet til? Så kom forbi mandag den 24. september til et glas vin og en rundvisning.
Del gerne invitationen med andre i dit tekstile netværk!
Tilmeld dig via tilmelding@svfk.dk.

Åbent hus og workshops på Kulturnatten
2018-10-12 00:00 - 23:59
Kulturnat på Statens Værksteder for Kunst, Plan 0-3
Fredag den 12. oktober 2018 kl. 18-22
Marmormobiler, en altertavle fra det 17. århundrede, gratis kunstbøger, aftryk fra et dæksel og fuglefløjt.
Det er blot noget af det, som du kan se frem til at opleve på Kulturnatten hos Statens Værksteder for Kunst.
Siden 1986 er flere tusind kunstprojekter blevet til på værkstederne og i ateliererne i det gamle pakhus på Christianshavn. I år på Kulturnatten inviteres du med indenfor – både som publikum og som kunstner selv.
Vi introducerer dig til værkstederne og alt det udstyr, landets dygtigste kunstnere og formgivere bruger, når de frembringer deres værker. Se hvor keramikeren, tekstildesigneren, billedkunstneren og væveren arbejder, og mød blandt andre designer Kaja Skytte, som skaber mobiler i marmor og messing, og konservatorerne fra Bevaring Sjælland, som arbejder med restaureringen af en stor altertavle fra 1600.
På Plan 1 afholder vi workshops, hvor du selv kan prøve kræfter med kunsten. Hos billedkunstner Hanne Ravn Hermansen kan du lære at lave et grafisk tryk med dæksler på enten en T-shirt eller en mulepose. Og sammen med designkollektivet Bureau for Mellemartslig Kommunikation får du mulighed for at skabe din helt egen kommunikationskanal til fugleriget; en fløjte i bambus.
Til de første vil der også være en gratis kunstbog at hente!
Orientér dig i programmet herunder og se, hvornår de forskellige kunstneriske værksteder og projekter introduceres i løbet af aftenen. Du er også velkommen til selv at gå rundt i huset. De to workshops åbner kl. 18 og slutter kl. 22.

18.00 introduktion af lerværkstedet, plan 0
18.15 introduktion af metalværkstedet, plan 1
18.30 introduktion af træværkstedet, plan 2
18.45 introduktion af konserveringsværksteder, plan 2
19.00 introduktion af tekstil- og væveværkstedet, plan 3
–
19.15 introduktion af lerværkstedet, plan 0
19.30 introduktion af metalværkstedet, plan 1
19:45 introduktion af træværkstedet, plan 2
20.00 introduktion af konserveringsværkstedet, plan 2
20.15 introduktion af tekstil- og væveværkstedet, plan 3
–
20.30 introduktion af lerværkstedet, plan 0
20.45 introduktion af metalværkstedet, plan 1
21.00 introduktion af træværkstedet, plan 2
21.15 introduktion af konserveringsværksteder, plan 2
21.30 introduktion af tekstil- og væveværkstedet, plan 3.

HUSK: Kun adgang med Kulturpas.

Open Studio: Anne Mette Larsens veje til Moskva
2018-11-23 00:00 - 23:59
Udsnit af Anne Mette Larsens værk Korpus, udført på Statens Værksteder for Kunst i 2015. Foto: Ole Akhøj

De sidste par måneder har væver Anne Mette Larsen arbejdet på afslutningen af sit store projekt Auf der Anderen Seite. En ti meter lang frise i tyste farver og velkendt grafisk formsprog er blevet til og sætter foreløbigt punktummet for den cykeltur, hun påbegyndte for over ti år siden, og som siden er oversat til en række tekstile fortællinger om østeuropæisk arkitektur, kultur og natur. Fredag den 23. november har du muligheden for at se og høre hele historien, når Anne Mette Larsen inviterer indenfor på grafikværkstedet på plan 5.
Det var i 2006, Anne Mette Larsen tog de første tråd i cykelpedalerne på sin vej mod Moskva. Fra Berlin gennem Polen, i 2009 fra det vestlige til det østlige Ukraine og igen i 2013 derfra stik nord mod den russiske hovedstad. Siden hen har den politiske situation som bekendt ændret sig markant i området, og fra Anne Mette Larsens hånd er det i mellemtiden blevet til en række opsigtsvækkende værker, hvoraf flere er skabt på Statens Værksteder, heriblandt værket More Asphalt to Ukraine – The Movie, som vandt prisen ved Biennalen for Kunsthåndværk og Design i 2011.
Auf der Anderen Seite har fra starten haft to udgangspunkter. Det ene er dobbeltvævningen; en væveteknik, som tillader væveren at arbejde i flere lag og udnytte tekstilets bagside. Det andet er Anne Mette Larsens store fascination af Østeuropas boligarkitektur fra 60- og 70’erne. En fascination, hun har dyrket siden 1989, da murens fald igen gjorde det farbart at rejse i de nu postkommunistiske lande, og som handler om arkitekturen og betonens råhed, de afdæmpede farver og den uendelige gentagelse af boligblokke. Og det er den fascination, hun gerne vil formidle videre.
Anne Mette Larsen: Datja, 2013. Foto: Ole Akhøj
Nye måder at fortælle historien på
Naturen og også den østeuropæiske kultur har sneget sig ind i projektet undervejs. Kulørte landsbyhuse og bedstemødre er eksempelvis noget af det, Anne Mette Larsen har fæstnet sig ved på sin sidste cykeltur på vejen til Moskva. Og de udgør også forlægget i det mønster, hun har oversat til projektets sidste værk; den ti meter lange frise. Faktisk kan den opmærksomme beskuer for første gang få øje på en organisk form i værkserien.
Derudover har Anne Mette Larsen denne gang også arbejdet på SVK’s grafiske værksted, hvor hun har udført træsnit efter vævemønstret og dermed ikke kun oversat sine rejseoplevelser til det tekstile medie, men også papirets.
Du kan opleve det hele og høre hende fortælle om sine cykelture og væveteknikker, når vi holder Open Studio fredag den 23. november kl. 15-17. Vi sørger som sædvanlig for god fredagsstemning med kage, kaffe og vin. Fortæl os, om du kommer forbi ved at sende en mail til tilmelding@svfk.dk. På gensyn!
Hele projektet bliver udstillet på Silkeborg Bad til foråret og hos A. Petersen på Amager til næste efterår. Læs mere om Anne Mette Larsen her.

Dialogmøde: ”Design og kunsthåndværk som Danmarks super power”
2018-12-05 00:00 - 23:59
Sådan lyder overskriften i Projektstøtteudvalget for Kunsthåndværk og Designs seneste visionsudspil. Den 5. december vil udvalget præsentere strategien på Statens Værksteder for Kunst og lægge op til dialog med fagområdets udøvere og aktører. Så er du kunsthåndværker, designer, kurator, gallerist eller på anden måde interesseret? Så kom og stil dine nysgerrige spørgsmål, og bliv klædt på til at sende udvalget din næste ansøgning.

Det nye projektstøtteudvalg, som trådte til i januar 2018, fremlagde i sensommeren en ny vision for deres arbejde de næste fire år. Hovedpunkterne i strategien handler især om at skabe større bevidsthed, anerkendelse og synlighed for området, og det skal først og fremmest ske nationalt, men også internationalt, helt specifikt med en indsats i USA.
Læs hele visionsudspillet her.
Strategien skal iværksættes på flere niveauer. Over for almene danske borgere, over for feltets udøvere og over for landets ledende politikere. Udvalget ønsker altså at styrke både danskernes og politikernes opfattelse og agtelse for de værker og designs, som samtidens kunsthåndværkere og designere skaber hver eneste dag.
Vil samle branchen
Men hvordan løfter og skaber man sådan en nyforståelse af dansk kunsthåndværk og design? Er det en mentalitetsforandring, der skal til? Skal hele feltet blive bedre til at promovere og italesætte sig selv som samlet fagområde? Skal internationale kræfter spille en større rolle? Hvor sætter man ind?
Projektstøtteudvalget, som tæller formand og museumsinspektør Anne Blond, kommunikationsdesigner Mads Quistgaard, smykkekunstner Janne Krogh, tekstildesigner Lisbeth Friis og keramiker Ane Fabricius Christiansen, har først og fremmest et ønske om at samle og mobilisere branchen selv.
Der skal være tættere forbindelse mellem feltets aktører og i højere grad styrkes en følelse af, at man arbejder og hører sammen som fagfællesskab, både på tværs af design og kunsthåndværk, men også på tværs af de to fagområders discipliner. Tekstilkunstneren må gerne opleve at have noget til fælles med den grafiske designer, ligesom keramikeren gerne må føle det naturligt at udveksle erfaringer med møbelsnedkeren, modeskaberen og glaskunstneren.
Tværdisciplinært fagmøde
Her på Statens Værksteder for Kunst, hvor vi siden midten af 80’erne har givet arbejdsophold til mange af feltets formgivere, byder vi udvalgets visioner velkomne. Og vi bidrager gerne til at skabe dialog og samling i branchen på linje med mange af de andre faglige arrangementer, vi afholder i huset.
Derfor inviterer vi alle udøvende designere og kunsthåndværkere til et fagligt dialogmøde, hvor udvalget vil præsentere og uddybe deres udspil, og hvor du kan stille spørgsmål og komme med gode indsigter til strategien.
Arrangementet vil særligt kredse om, hvordan du som udøver kan forholde dig til og bidrage til udvalgets arbejde, og der vil også blive sat tid af til konkrete spørgsmål om ansøgningsfrister, -puljer og -procedure.
Redaktør og skribent, Charlotte Jul, vil indlede arrangementet og moderere samtalen mellem udvalg og publikum. Efter mødet byder vi på et glas vin.
Tilmeld dig ved at sende en mail med navn til tilmelding@svfk.dk.

Open Studio │ Lærke Lauta
2019-01-11 00:00 - 23:59
Billedkunstner Lærke Lauta har de sidste ti år arbejdet intensivt med videokunst. Lige nu er det dog pensler og lærreder, hun har trukket frem i sit atelier på Statens Værksteder for Kunst, for at genoptage og videreudvikle sit arbejde med maleriet, og på tre måneder er det således blevet til en række nye malerier, en ny maleteknik og faktisk også et helt nyt formsprog. Fredag den 11. januar kan du opleve Lautas nyeste arbejder til Open Studio.
Masser af vand. Det er hovedkomponenten i Lærke Lautas nye maleteknik. Som et alternativ til den porøse akvarel- og blæktegning har hun på SVK eksperimenteret med og udviklet en måde at overføre ”følelsen af akvarel” til store akrylmalerier på lærred.
Foruden masser af vand maler hun i tynde og mange lag. Lærredet ligger hun på gulvet, lidt i stil med ’action-malernes’ ekspressive teknik, hvor maling dryppes eller kastes ud på lærredet – hos Lærke Lauta er det bare vand, som dryppes på. For så opnår hun akvarellens vandige udtryk, men har samtidig muligheden for at male over igen og igen; ligesom med oliemaleriet.
Figurationen oversat
Den nye teknik har for Lærke Lauta også afledt et helt nyt formsprog. Hidtil har hun udelukkende arbejdet med et figurativt og meget historiefortællende sprog, men på Statens Værksteder har hun for første gang skabt en række abstrakte værker i store formater, som tilføjer et nyt lag til de figurative billeder.
Faktisk udspringer de abstrakte værker helt specifikt fra de figurative. Det kan være et hjørne i en figurativ scene, som udgør kompositionen i et af de nye abstrakte. Eller en bestemt farveholdning, som viderebearbejdes i abstraktionen.
Og på den måde hører værkerne sammen to og to. Ét figurativt og ét abstrakt. Én scene over for ét abstrakt rum. Hun zoomer ind, udtrækker et ekstrakt, skalerer op i format og skaber på den måde et åndehul eller abstrakt landskab for de stemningsmættede og narrative figurationer.
At sætte en visuel stemning
Lautas nye abstrakte univers danner en samhørighed med den amerikanske malertradition, som førnævnte ’action painters’ også tilhører; den abstrakte ekspressionisme.
Man kan finde lighedspunkter til værker af eksempelvis Marc Rothko og Helen Frankenthaler; det samme akvarelle udtryk og eksplorationer af farve i store felter.
Men lader man blikket falde tilbage på Lautas figurative malerier, forsvinder referencen som dug for solen. Her er det scener, inspireret af snapshots taget med et mobilkamera, som dominerer. Personlige og intuitive fortællinger, som ikke er sat i verden for at tematisere, teoretisere eller problematisere, men for at skabe visuelle og vedkommende historier gennem stemninger.
Fredag den 11. januar kl. 15.30-18 kan du opleve stemningerne i både figuration og abstraktion og høre mere om værkenes tilblivelse, når vi holder Open Studio i Store Formater. Der serveres kaffe, kage og vin.

Open Studio │ Jakob Jørgensen
2019-01-31 00:00 - 2019-02-02 23:59
Enkelte bærer på en reel funktionalitet, andre er abstrakte. For møbeldesigner og formgiver Jakob Jørgensen er hans gigantiske, deformerede metalrør først og fremmest skulpturer og formeksperimenter. Til januar inviterer han inden for i sit atelier på SVK, for over tre dage at vise sine værker frem for et dansk publikum, inden de til foråret udstilles på Galerie Maria Wettergren i Paris.
Det er gængse metoder, Jakob Jørgensen anvender, når han giver form til de flere meter lange og flere hundrede kilo tunge metalrør på SVK’s metalværksted. 40 tons pres og opvarmning med gasesse. Men at anvende metoderne på et så tungt materiale og i så stor en skala er ikke helt lige til og kræver høj håndværksfaglighed.
Ét rør har fået form som en hestebønne. Et andet knopskud som et træ, frembragt af opvarmning og tryk indefra. Én skulptur er måske en bænk, en anden en moderne totempæl i stål. Fælles for dem er, at de er minimalistiske i deres udtryk, og at de i kraft af deres store skala gør et kropsligt indtryk. Men de er hverken fuldblodsdesign eller fuldblodsbilledkunst; de er skulpturelle objekter, formgivne udtryk.
Funktionaliteten på et minimum
I sine unge dage gik Jakob Jørgensen på kunstakademiet i London, hvor han arbejdede med maleriet og med konkret skulptur. Begge håbløst bedagede medier på det tidspunkt, og blandt andet derfor droppede han ud igen.
Sidenhen har han arbejdet som stenhugger i Italien og uddannet sig som møbeldesigner fra Designskolen i København, og flere vil nok kende ham som netop møbeldesigner, men Jakob Jørgensen ynder at kalde sig selv for formgiver.
I hans optik er formgivning en selvstændig kunstform med et selvstændigt sprog. En kunstform, der kommunikerer uden skrift og tale, uden teori og akademia. Kun med form.
Med sit nuværende projekt er funktionaliteten skruet ned på et minimum. Alt andet er form. Og som det ofte er med minimalistiske og konkrete skulpturer beder de beskueren om at forholde sig til dem på en anden måde end designobjektet eller det fortællende kunstværk. De skal sanses, fornemmes og tænkes over.

Preview på Statens Værksteder for Kunst
Det er kun et par år siden, på et tidligere arbejdsophold på Statens Værksteder, at Jakob Jørgensen for første gang eksperimenterede med at formgive metalrøret i stor skala (et eksperiment, der mundede ud i den skulpturelle udendørslampe Blitz, som blev udstillet på Snedkernes Efterårsudstilling i 2017).
Her halvandet år efter skal hans nye rør-eksperimenter samt en række marmor- og stenskulpturer udstilles på en international scene, hos den danske gallerist Maria Wettergren i Paris.
Forinden kan du nå at få et ’preview’ af de imponerende, deformerede metalrør, når Jakob Jørgensen åbner dørene til sit atelier torsdag den 31. januar 2019 og to dage frem. Første dag vil der være en kort talk og filmvisning, der giver indblik i arbejdsprocessen på værkstedet.

Rundvisning for afgangsstuderende
2019-02-14 00:00 - 23:59
Er du snart færdig med din kunstneriske uddannelse og klar til at udvikle og skabe egne projekter? Så kan du meget snart søge om et arbejdsophold på Statens Værksteder for Kunst. Vi inviterer dig derfor til en rundvisning torsdag den 4. april, hvor du kan se vores faciliteter og høre om alle mulighederne.
Her vil direktør Frederik Hardvendel vise rundt i husets mange atelierer og værksteder; fra ler-, metal- og træværksted til tekstil, foto og grafik.
Arrangementet er ganske gratis, du skal blot tilmelde dig via tilmelding@svfk.dk – skriv gerne ”rundvisning” i emnefeltet.
Vi glæder os til at se dig!

Design talk │ Danmarks nye designer
2019-04-29 00:00 - 23:59
På TV leder man efter ‘Danmarks næste klassiker’, men hvem er egentlig Danmarks nye designer? Hvordan ser den nye designfaglighed ud, og er det overhoved relevant at spørge efter design med den gamle ’klassiker’-terminologi for øje? De spørgsmål stiller vi en række både nyuddannede og garvede designaktører mandag den 29. april ved en design talk på Statens Værksteder for Kunst.
April 2019
De nye designere, som udklækkes fra Danmarks forskellige designuddannelser, har i dag vidt forskellige profiler og tilgange til det at designe. Nogle sigter efter at blive stjerner på den designhimmel, hvor koryfæerne fra den moderne designalder sidder. Andre uddanner sig med ambitioner om at lede designprocesser i fremtiden, søge løsninger på verdens store udfordringer eller skabe bro mellem design og nye teknologier.
Der er mange bud på og også forventninger til, hvad de nye designere skal kunne, og på Statens Værksteder for Kunst vil vi gerne både nuancere opfattelsen af, hvad en designer er i dag, men også diskutere hvor designfagligheden er på vej – og heribandt hvordan den klassiske forståelse af design, som vi som kulturinstitution repræsenterer og rummer, skal opfattes i dag.
Til at diskutere dette har vi inviteret en række spændende aktører, som fra hver deres stol har gode indsigter og perspektiver på spørgsmålene. Mathilde Serup, som er programansvarlig for KADK’s nye uddannelsessamarbejde med CBS, Strategisk design og entreprenørskab, Christian Holmsted-Olsen, som er udstillings- og samlingschef på Designmuseum Danmark, og Jens Martin Skibsted, som er designer og medlem af tænketanken Designrådet.
Men inden de tre kaster sig ud i en paneldebat om emnet, vil tre nyuddannede designere holde et kort oplæg om dem selv og deres tilgang til design. Møbeldesigner Aske Foersom, som i dag arbejder på en tegnestue, tekstildesigner og væver Tanja Kirst, som arbejder kunstnerisk og visionært med at væve i bæredygtigt hamp, samtidig med at hun er showroom manager for tekstilvirksomheden Kvadrat. Og interaktionsdesigner Andreas Refsgaard, uddannet fra CIID, som med en kreativ og ‘machine learning’-tilgang til det digitale sprog designer ukonventionelle interaktive designs.
Aftenens talk vil blive modereret af Frederik Hardvendel, direktør for Statens Værksteder for Kunst.

Arrangementet finder sted mandag den 29. april kl. 17-19. Den sidste halve time bruger vi som sædvanlig på et glas vin og netværksnak.
Det er gratis at deltage, men husk at tilmelde dig på tilmelding@svfk.dk

Kostumer og balletperformance på Statens Værksteder for Kunst
2019-05-02 00:00 - 23:59
Draperinger, empireagtige snit og kjortler. Smukke fresker, guldbelagte lofter og ornamenterede dekorationer. Tekstil- og kostumedesigner Tatiana Andersen Camre er med inspiration i den italienske renæssance i færd med at skabe farverige klæder til en performance med dansere fra Den Kongelige Ballet. Under Danish Design Festival, torsdag den 2. maj, kan du få en lille forsmag på SVK.
Antikken, renæssancen, barokken. Historien vækkes ofte til live i tekstildesigner Tatiana Andersen Camres beklædning. Og det samme gælder i hendes aktuelle projekt, som hun lige nu arbejder med på Statens Værksteder for Kunst: kostumer til performances i Den Kgl. Afstøbningssamling.
Den Kgl. Afstøbningssamling, som rummer over 2000 gipsskulpturer, opstillet i Vestindisk Pakhus ved Toldboden, holder kun åbent for offentligheden få gange om året. Og det er en skam, mener Tatiana Andersen Camre. For hende er der et stort potentiale i de smukke, gamle afstøbninger, hvoraf nogle af dem går helt tilbage til 1700-tallet. De er dramatiske, teatralske og overvældende. Og så repræsenterer de verdens- og danmarkshistorien, fra det mytologiske Rom til Christian IV og barokken.
Derfor håber hun at være med til at genoplive samlingen, eller vores opmærksomhed på den, ved at fremvise moderne ballet blandt skulpturerne og tilsætte både musik og lys.
En lille forsmag
Projektet skal hun udarbejde sammen med en koreograf og dansere fra Den Kongelige Ballet. Tatiana Andersen Camre gik selv på den kongelige balletskole som barn, og siden hun blev uddannet i Fashion Print fra Central Saint Martins i London, er hun vendt tilbage til teatret og balletten adskillige gange, både som kostumedesigner, men også som idékvinden bag flere performances i det offentlige rum, blandt andet på Thorvaldsens Museum og Davids Samling.
Du kan få en smagsprøve på hendes aktuelle projekt og indblik i kostumernes tilblivelse, når SVK inviterer indenfor under Danish Design Festival, hvor nuværende og tidligere dansere fra Den Kongelige Ballet vil optræde med en koreografi, skabt sammen med tidligere solodanser og koreograf Susanne Grinder. Det er torsdag den 2. maj kl. 17.30.

Langt fra minimalismen
Kostumerne skaber Tatiana med den analoge teknik, serigrafi, også kaldet silketryk eller rammetryk. Og inspirationen til farver og mønstre har hun endnu engang fundet i historien, helt specifikt i den italienske renæssance og barok, som hun har udforsket både på rejser og i bøger, i arkitektur og i billedkunst.
Overdådighed er et kodeord i projektet; et kodeord Tatiana ofte arbejder med, for hun er langt fra en minimalist, siger hun. Faktisk ræsonnerer den skandinaviske tradition for ’less is more’ og få, jordnære farver ikke rigtig hos hende. Måske fordi hun uddannede sig i udlandet på en skole, hvor kun fantasien rådede, og hvor ’virkeligheden’ var noget, man ikke forholdt sig til.
Til gengæld forholder hun sig indgående til, hvordan kostumerne er at bevæge sig i for balletdanserne. Og hvordan forskellige stoflige kvaliteter kan understøtte koreografien og den overordnede historie, som skal fortælles. Tynd chiffon virker for eksempel helt drømmeagtig, når den er i bevægelse, hvorimod velour eller jersey er tung og tyngende.
Om det er chiffon, silke, crepe de chine eller noget helt fjerde, balletdanserne kommer til at optræde i, må du vente at se.
Arrangementet er gratis, men kræver tilmelding. Først-til-mølle.
Tilmeld dig via tilmelding@svfk.dk.

Studio talk │Molly Haslund
2019-05-24 00:00 - 23:59
Molly Haslund arbejder lige nu på Statens Værksteder for Kunst for at forberede en stor soloudstilling til Overgaden. Med både performative, skulpturelle og digitale værker vil hun udfolde og udfordre vores kropslighed og vores måde at være sociale på. Du har nu muligheden for at få indblik i Haslunds igangværende arbejdsproces, når vi under Art Week Cph, inviterer indenfor i atelieret til en personlig fremvisning.
Hun arbejder næsten altid med at bryde normerne. Eksperimenterende, underspillet og humoristisk. Molly Haslund, billed- og performancekunstner uddannet fra Glasgow School of Art og Det Kgl. Kunstakademi i København, er interesseret i at undersøge vores måde at være på, når vi f.eks. er sociale, private og færdes i det offentlige rum.
I sin kommende soloudstilling, som åbner 14. juni på Overgaden – Institut for Samtidskunst, vil Molly Haslund vise nye værker, hvor hun har eksperimenteret videre med at undersøge, hvordan vi skaber identitet og sociale hierarkier, og hvordan vi kan ændre på dem ved at påvirke ’koreografien’. Koreografien forstået som de ritualer, det sociale design eller den måde vores fysiske omgivelser er indrettet og iscenesat på.
Med klovnenæse og vedbend
Værkerne er Molly Haslund lige nu i færd med at skabe på Statens Værksteder for Kunst, og de antager mange forskellige former: performative, skulpturelle og digitale i form af foto, video og Virtual Reality.
Fælles for værkerne er dog, at de alle tager udgangspunkt i genkendelige, og for Molly Haslund, lokale og personlige motiver. En klovnenæse er ikke rød, men udformet i guld, og den kan ikke kun sidde på næsen, men også på fingeren som en ring. Og vedbend, det dér klatrende og krybende stedsegrønne efeu vi kender fra husmurene, er i Haslunds univers krøbet indenfor og kravler som hverdagsgenstande på vægge og gulv i den hvide kunstinstitution.
Under Art Week Cph åbner vi dørene til Haslunds atelier på SVK til en snak om hendes kunstneriske ståsted og arbejdsmetode.
Arrangementet finder sted fredag d. 24. maj kl. 15.30 og er gratis!
> Molly Haslund på Statens Værksteder for Kunst
> Molly Haslunds hjemmeside
————————————————————————————-
Udstillingen på Overgaden er støttet af:
15. Juni Fonden
Beckett-Fonden
Aage og Johanne Louis-Hansens Fond
Statens Kunstfond
Fotograf: Matilde Haaning

Open Studio v. Jan Danebod og Peter Olsen // Se kunsten blive skabt!
2019-06-21 00:00 - 23:59
PROVISORISK LANDSKAB er titlen på Jan Danebod og Peter Olsens kommende udstilling på Kunsthal NORD. De to billedkunstnere er for tiden installeret i Statens Værksteders største atelier, Turboladen, hvor de med rå materialer som stål, beton, træ, mineraluld, grus og asfalt forbereder sig på at transformere Kunsthal NORD til en midlertidig byggeplads.

Juni 2019
Objekter, der er under konstruktion, objekter der er færdige, rekonstrueret og redefineret. Objekter der er destrueret, afskrevet for sin oprindelige værdi og dermed tilskrevet en ny. Det er, hvad du møder, når du træder ind i Jan og Peters arbejdsrum på Statens Værksteder for Kunst.
I forbindelse med Kunsthal NORDs ti års jubilæum er de to billedkunstnere inviteret til at skabe deres hidtil største soloudstilling som én stor readymade.
Udstillingen, Provisorisk landskab, i og uden for Kunsthal Nord er en installatation af imiterede observationer fra en uprætentiøs billedverden, som vores kroppe bevæger sig igennem eller forbi til hverdag. Arbejdet omhandler idéen om ”byggepladsen” som den opstår og forsvinder igen. Et midlertidigt mellemrum i de fleste byer og i den infrastruktur, der forbinder dem. Den form for byggeplads kroppen er tvunget ud i at forholde sig til, forcere, gå uden om, give sig hen til eller give op over for.
Provisorisk landskab er en stedspecifik totalinstallation, der med forskellige skulpturelle og installatoriske greb forgrener sig i kunsthallens fulde udstillingsareal samt flere greb udenfor selve institutionen.
Fredag d. 21. juni kl. 15.00 inviteres du indenfor i Turboladen til et eksklusivt indblik i en kolossal og kompleks arbejdsproces.
Der er fri entré, men tilmelding er nødvendig. Skriv til tilmelding@svfk.dk
Om kunstnerne
Jan Danebod og Peter Olsen er uddannet fra Det Jyske Kunstakademi (2006 og 2011). De er begge kendt for, både hver for sig og sammen, at intervenere stedspecifikt og kontekstuelt i offentlige og semi-offentlige rum ved at eksponere det mærkelige, anderledes og glemte.
> Peter Olsens hjemmeside
> Jan Danebod på SVK

Studio Talk | Cristina Gallizioli og Marco Ferrari
2019-06-28 00:00 - 23:59
Når vi tænker på arkitektur, tænker vi ofte i bymasse, men det, vi i virkeligheden oplever, er overflader, der omkranser os som en kulisse for det rum, vi bevæger os i. Flader, der definerer en volumen. Hvis vi tænker arkitektur som flader, bliver arkitekturen lettere og tyndere som stof eller papir. Vi kan stadig tænke volumen, men uden tyngde.

Juni 2019
Det er tematikken for de to italienske arkitekter, Cristina Gallizioli og Marco Ferrari, som for øjeblikket arbejder på at skabe det, de kalder for ”blød arkitektur”. De har en intention om at revolutionere byggebranchen med ny tekstil arkitektur og eksperimenterer derfor med at udskifte hårde overflader med slidstærke tekstiler i det midlertidige atelier på Gammel Dok.
Et stigende befolkningstal og dermed større behov for boliger udfordrer de traditionelle byggeformer. ”Hvis murene ikke var ligeså tykke, så ville rummene være større. Hvis husene var lettere, ville vi spilde færre ressourcer på at bygge dem. I så fald ville rum være mere mobile, og hurtige konstant foranderlige materialer ville give en mere holistisk oplevelse” fortæller Cristina og Marco, alt imens de afprøver forskellige materialer og udforsker, hvorledes man via et materiale kan skabe varme, blødhed og oplevelsen af mere plads.
Fredag d. 28. juni kl 15.00 har du muligheden for at besøge Cristina og Marco på Statens Værksteder for Kunst og opleve materialernes egenskaber på egen krop. De to vil fortælle om deres arbejde og deres processuelle fremgangsmåde ud fra de erfaringer, de har gjort sig gennem de seneste måneder.
Talken vil være på engelsk. Der er fri entré og en lille snack.
Projektet er støttet at Statens Kunstfond.

English: Soft Architecture
The two Italian Architects, Cristina Gallizioli and Marco Ferrari, propose to investigate the conditions of possibility of a soft architecture, in which walls and slabs are replaced by 2d tensile surfaces. Increasing population and housing demands are challenging traditional building techniques: if walls weren’t that thick, rooms would be larger; if houses were lighter, less natural resources would be wasted. Space becomes mobile, fast, ever-changing, material becomes a holistic experience: the revolution of a textile architecture for an increasingly connected world.
If you think about architecture you think about mass, while what we happen to experience in real life are just surfaces surrounding the space where we move, boundaries defining air volumes. What if we concentrate on boundaries, instead of mass? If architecture becomes lighter and thinner as fabric or paper we can still experience volume, without heaviness.
This is the thematical approach for the two Architects, who at the moment are tied up in one of the big studios at the Danish Art Workshops. Their work is based on investigation and material testing with fabric on metal frames, leading to the creation of a series of spatial ideas’ models. The idea is that Architecture as clothing with cities wearing their boundaries is able to provide warmer feelings, increased softness and maximizing space.
Studio Talk on Friday the 28th at 3pm – visit their studio to experience the current state of their ongoing exploration.
The talk will be in English. There is a free entrance and a little snack.
The project is supported by the Danish Arts Foundation.

Open Studio // Amanda Betz
2019-09-11 00:00 - 23:59
Inspireret af den japanske have arbejder arkitekt, Amanda Betz, med papirets konstruktive egenskaber og fremkalder en abstraktion til de danske landskaber. Hun skærer, strækker og folder papiret i en kombination af maskinens og håndens kraft for at fremkalde lys- og skyggeeffekter i faste, rytmiske mønstre.

August 2019
I den japanske have kan en sandflade fremkalde erindringen om havet og en gruppe dramatiske klipper antyde et vandfald. Ligeledes kan papiret i sin materialitet antyde naturen, og skæringen i arket kan fremkalde en erindring om høst.
Amanda Betz skaber på Statens Værksteder for Kunst en række værker, der tager udgangspunkt i de danske marker som et meditativt rum. Intentionen er at opnå den ro, man får ved at se en mark i fuldt flor eller et givent landskabs rytme og horisont. Ved at se på markens og kornets anatomi former hun sit eget sprog, og gennem papiret arbejder hun sig ind i akset og horisonten.
Amanda udfordrer skæreplotteren og papirets potentiale til det ypperste. Som mejetærskeren skærer plotteren rytmisk gennem papirarket. Med hånden samles afgrøderne, som komponeres, oplimes og udstrækkes henover et lærred. Således frembringes 3-dimensionelle subtile poetiske konstruktioner i Amandas værker. Processen begynder typisk med klassiske blyantskitser, papir som hun folder, skærer og printer. Hun ynder at maksimere materialets og maskinens potentiale for at opnå nye eksperimenterende former.
Vil du høre Amanda selv fortælle om sit arbejde med papiret og måske både se og røre ved hendes poetiske landskabskonstruktioner, skal du kigge op på 4. sal på Statens Værksteder onsdag d. 11. september kl. 16.30.
Amanda vil desuden ved denne særlige lejlighed præsentere forfatter, Peder Frederik Jensen, som hun for nyligt har indgået et samarbejde med. Peder læser op af tekster han har skrevet specielt til Amandas værker.

Vi serverer et glas vin, og du er velkommen til at stille spørgsmål. Arrangementet er gratis, du skal blot sende en mail til tilmelding@svfk.dk, så vi ved, at du kommer.
Om Amanda Betz
Uddannet arkitekt og arbejder i spændingsfeltet mellem kunst, design og arkitektur. Papiret har altid været hendes foretrukne medie, og med det eksperimenterer hun i spændet mellem 2 og 3 dimensioner.
Amanda Betz har opnået både national og international anerkendelse for sin evne til at fange en stor kompleksitet i et simpelt objekt. Hendes arbejder reflekterer fragmenter af arkitektur og en unik eksperimenterende tilgang til mønstre og geometriske konstruktioner.
www.amandabetz.com
Om Peder Frederik Jensen
Bådebygger og digter. Peders baggrund som håndværker har givet ham en unik tilgang til forfatterfaget. Mødet mellem skibets og papirets linjer har banet vejen for et forfatterskab, der altid har mødet med et andet menneskes liv og vilkår som primær faktor.

Studio talk // Kadija de Paula & Chico Togni
2019-10-02 00:00 - 23:59
Kunstnerduoen Kadija de Paula & Chico Togni fra henholdsvis Canada og Brasilien bevæger sig på grænsen mellem kunst, event og community-arbejde. De forsøger herigennem at sætte spørgsmålstegn ved måden, det moderne menneske forbruger, samler og spilder ressourcer på.
Sept. 2019
Den 2. oktober kl. 15.00 afholder vi på Statens Værksteder for Kunst et event med Kadija og Chico, hvor de fortæller om deres arbejde på tværs af landegrænser i mødet mellem food performance, kunst og sociale interventioner.
De to er for øjeblikket artists in residence på Malt Air i Ebeltoft, men kommer en uge til København for at se Statens Værksteder for Kunst og blive introduceret til den københavnske kunstscene.
Kadija og Chicos kunstneriske praksis er baseret på idéer omkring modvækst, det man kalder degrowth-bevægelsen. Deres kunst kombinerer mad, tekst og skulptur, som tilsammen forenes i sociale events, der foregår blandt scenografiske elementer. Scenografi og skulpturer er bygget af fundne og gratis materialer, da alt hvad de foretager sig er centreret omkring mindre spild og bedre forbrug af ressourcer. Mere præcist hvordan de arbejder, vil de fortælle om ved denne særlige lejlighed på Statens Værksteder for Kunst.
Arrangementet er gratis, men kræver tilmelding. Send en mail til tilmelding@svfk.dk.
Om Malt Air
Statens Værksteder for Kunst driver Malt Air i samarbejde med Kunsthal Aarhus og Maltfabrikken. Malt Air er støttet af Statens Kunstfond og tilbyder ophold til to kunstnere eller kunstnerduoer ad gangen i en periode af fire måneders varighed. Til det første års program er der udvalgt hele seks kunstnere heriblandt Kadija og Chico.
Læs mere om Malt Air og de første udvalgte kunstnere her
–
English
On Oct. 2. at 3pm the artistic duo Chico Togni & Kadija de Paula (Brazil/Canada) will talk about their work and their partnership at The Danish Art Workshops.
The duo creates situations and happenings that question the value of resources and social practices. They combine food, text and sculpture to make events and social experiences. Their happenings take place in structures and functional objects build with found resources and materials.
Interested in degrowth as a political and economic movement, Kadija and Chico explore habits and processes of consumption, disposal, recycle, and social assistance to make self-organizing and alternative economical experiments, that challenge the way we consume, accumulate, exchange, share, and waste an abundant surplus of resources.
Kadija de Paula & Chico Togni have been working together since 2016 and are currently part of Denmark’s new artist residence, MALT AIR in Ebeltoft, where they will stay until December 2019.
If you wish to participate in their studio talk, please email tilmelding@svfk.dk.
There is a free entrance and a glass of wine.

Åbent hus og performance på Kulturnatten
2019-10-11 00:00 - 23:59
Kulturnat på Statens Værksteder for Kunst, Plan 0-3
Fredag den 11. oktober 2019 kl. 18-22

I år har vi en del performances på programmet, så her skal du spidse øren. I løbet af aftenen på Kulturnatten præsenterer vi forskellige performances på bestemte tidspunkter et bestemt sted i huset. Performancebegrebet kan dække over mange ting, men det involverer altid en eller anden form for optræden. Vi præsenterer et bredt udsnit fra kvindeligt lydlandskab, til “queer”-performance, skulpturer, der performer i rum og en levende cyborg. Alle performances foregår i Formeriet på plan 1. Du kan orientere dig i programmet herunder.
Åbent hus
Gammel Dok Pakhus vil på denne aften summe af liv og kunstnere, der udstiller eller arbejder intenst med deres projekter.
Alle med kulturpas er velkomne til at kigge indenfor og få en snak med kunstnerne om deres arbejdsprocesser og valg af teknikker og materialer. Alt det, man normalt ikke ser, når først værkerne er placeret på museer og udstillingssteder i ind- og udland.
De medvirkende kunstnere er:
Nicholas Grafia
Maya Peitersen
Kristian Sverdrup
Ragnhild May
Jens Settergren
Jane Jin Kaisen
Dorte Østergaard Jakobsen
Jens Brink
Anne Haaning
Marie Munk
Lin Spaabæk
Henrik B Andersen
Emil Salto
Hilda Nilsson
Performanceprogram
Kl. 18.30: Kristian Sverdrup aka Dr. Helmet og Emil Helbro aka Hellbridge, Cyborg. varighed 10 min.
Kl. 19.00: Maya Peitersen, Spillet III. varighed ca. 30 min.
Kl. 19.45: Nicholas Grafia og Mikolaj Sobczak, Parasite Eve (II), varighed ca. 30 min.
Kl. 20.30: Kristian Sverdrup aka Dr. Helmet og Emil Helbro aka Hellbridge, Cyborg. varighed 10 min.
Kl. 20.50: Maya Peitersen, Spillet III. varighed ca. 30 min.
Kl. 21.30: Nicholas Grafia og Mikolaj Sobczak, Parasite Eve (II), varighed ca. 30 min.
Kulturnatten på Statens Værksteder for Kunst er støttet af Kvadrat.

Art talk | Håndværket i kunsten
2019-10-23 00:00 - 23:59
Materialitet, autenticitet, krop, bevægelse, fordybelse, koncentration og fokus. Gedigent håndværk kan mange ting, men hvilken rolle spiller det for kunsten og det kunstneriske output?

Sept. 2019
”Håndværket er en af menneskehedens ældste metoder til at erkende og forme vores verden. Gennem udvikling af redskaber og deres brug og kendskab til materialernes egenskaber er skabt en viden og et sprog, der kan beskrive og udvikle nye måder at se og forstå verden på.” Wittgenstein, Tractatus 4.01
For mange samtidskunstnere gælder det stadig, at den kunstneriske arbejdsproces er helt afhængig af hændernes arbejde med materialet, af muligheden for at formgive og skabe i hænderne. Både som en erkendelsesproces og som en bestræbelse på at få kontrol over det udtryk, der er arbejdets mål. Håndværket er vigtigt, men ikke i betydningen svendebreve og sølvmedaljer, men som en adgang til at kunne undersøge, udforske, erkende og skabe med hænder og hoved. At arbejde med det selv giver samtidig en frihed fra at være afhængig af ’rigtige’ håndværker.
For andre er den kunstneriske proces løsrevet fra kroppens medvirken, og tanken – eller konceptet – er værkets start og slut. Produktionen af værket er en uundgåelig omvej. Kunstneren selv behøver ikke være den der skærer, ridser, ælter eller trykker resultatet frem. Det kan for den sags skyld videregives til dygtige håndværkere og teknikere.
Håndværkets rolle
Blandt billedkunstnere kan der være stor forskel på, hvilken rolle håndværket spiller. Som erkendelsesform og som udtryk og arbejdsform. Der er gennem de sidste 30-40 år sket et skifte i opfattelsen af håndværkets betydning for den kunstneriske udførelse eller det at bedrive kunst, som nu kan være fuldstændig afskåret fra hånden og udelukkende eksistere ved tankens eller konceptets kraft. Forskning og vidensproduktion er discipliner, der har vundet indpas på de kunstneriske uddannelser og taget plads side om side med de håndværksbaserede fag. Men er den vægtning ligestillet på uddannelserne og i den udøvendes bevidsthed, og skal den være det?
Den snak kunne vi godt tænke os at dykke ned i på Statens Værksteder for Kunst
d. 23. oktober 2019 kl. 16.30.
Vi har inviteret flere fagpersoner, der har en viden om og en holdning til håndværkets betydning for det kunstneriske output, henholdsvis Henrik Broch-Lips: Kunsthistoriker, journalist, foredragsholder, underviser, kurator, Maria Kjær Themsen: Freelance kurator og kunstkritiker, Rose Eken: Billedkunstner og Bjørn Poulsen: Billedkunstner.
Fri entré!
Tilmeld dig og deltag i debatten ved at sende en mail til tilmelding@svfk.dk

Open Studio: Anne Haaning
2019-11-13 00:00 - 23:59
I Turboladen arbejder billedkunstner, Anne Haaning, på delelementer til en udstilling i Den Frie Udstillingsbygning med titlen, Half Hidden. Haanings arbejde kredser omkring, hvordan historien om kryolitminer og minearbejde påvirker den kollektive bevidsthed i Grønland og Danmark.

Nov. 2019

På en rejse til en forladt kryolitmine i Ivittuut, Grønland blev Anne Haaning konfronteret med et enormt tomrum som et evigt spejl. Tomrummet i Ivittuut handler ikke bare om den kryolit, der nu mangler, men også om et tab af sprog, historie og identitet som konsekvens af kolonitiden – tre ting, der også er på spil i vor tids globale, digitalt koloniserede virkelighed. Interessant nok har kryolit været en vigtig komponent i den teknologiske udvikling, som har banet vejen for vor tids allestedsnærværende digitale univers.

I sit arbejde fokuserer Haaning på særlige former for usynlige strukturer, som går igen i “mining” og “data-mining”. Stilladsstrukturer f.eks. bliver, trods deres umiddelbare synlighed, på en måde usynlige, fordi de bliver en del af landskabet, ligesom kabler og datacentre. Det, som i stedet bliver synligt, er et immaterielt univers skabt vha. materielle konstruktioner.

På Statens Værksteder eksperimenterer Haaning skulpturelt med forskellige former for aftryk af en “usynlig” struktur. Desuden en større trækonstruktion, der vil være i dialog med en 2-skærms videoinstallation.

Onsdag d. 13. november 2019 kl 15.30 åbner vi dørene til Turboladen på Wilders Plads, så man kan få et sneek peak i Haanings arbejdsproces i det store atelier. Der er fri entré, men tilmelding er nødvendig. Tilmeld dig via tilmelding@svfk.dk

> Anne Haanings hjemmeside

Flettekursus / konservering
2019-12-02 00:00 - 2019-12-03 23:59

KKS julefrokost
2019-12-07 00:00 - 23:59

Open Studio | Lærke Valum
2019-12-10 00:00 - 23:59 | Statens Værksteder for Kunst, Strandgade 27B, København K, 1401, Danmark
Kulturelt er kroppen det ‘tegn’, verden aflæser os gennem. Køn, etnicitet og klasse er direkte afkodelige, hvilket gør os sårbare og skrøbelige i mødet med os selv og andre. For tekstilkunstner, Lærke Valum, er beklædning en forlængelse af kroppens tegn, og hun udfordrer og kommenterer med sit design på egen, andres og modeverdenens forhold til kroppen og samfundets idealer.

Nov. 2019

Lærke Valums kunstneriske praksis er centreret omkring en gentagende undersøgelse af kroppen, rummet og kropslighed. Hun vil have os til at vende blikket indad, og uden at moralisere forsøger hun at skubbe til grænserne for modens placering i kunstfeltet, da hun mener, at den alt for længe har stået på sidelinjen. På Statens Værksteder for Kunst forbereder hun en soloudstilling med titlen, Some Body, hvilket indebærer skulpturer og relieffer til en abstrakt beklædningskollektion.

Med en baggrund i modebranchen kan Lærke uden videre afdække kroppen, udfordre den, sætte spørgsmålstegn ved den og kontekstualisere den. Med sine skulpturelle og fotografiske værker skubber hun elementer fra modeverdenen over i det kunstfelt, hun mener, den står på siden af. Hermed illustrerer hun, hvordan mode også kan rykke grænser og være selvkritisk.

I samtale med kurator Henriette Noermark fortæller Lærke om sin tilgang til krop, mode og kunst, når hun åbner dørene til sit atelier tirsdag d. 10. december 2019 kl. 16:30.

Alle er velkomne – det kræver blot en kort mail med tilkendegivelse af din deltagelse til tilmelding@svfk.dk

Om Lærke ValumGennem skulpturelle studier af kroppens former udfordrer modedesigner, Lærke Marie Valum, sine materialer, sit håndværk og sit faglige ophav. Hendes praksis er sammensat af to parallelle spor, der kobler beklædning med eksperimenterende kunst i form af skulpturer og relieffer. Fælles for Lærkes værker er, at de bevæger sig i periferien af de gængse genrer – de er hverken 100% kunst eller mode, men placerer sig i gråzonen derimellem.

> Lærke Valums hjemmeside

> Lærke Valum på Instagram

Om Henriette NoermarkFreelance skribent og uafhængig kurator. Beskæftiger sig med collectible design og skulptur og har udstillet på Fredercia Furniture, Galleri Christoffer Egelund, Patrick Parrish Gallery, CHART, A. Petersen og Les Gens Heureux m.fl. Har kurateret Heartland Temporary på Heartland Festival.

> Henriette Noermark på Instagram

Foto: Kia Harteselius

Kalligrafi Workshop
2019-12-10 00:00 - 23:59

CIID Graduation
2019-12-14 00:00 - 23:59

Bruger / Kari Guddal
2019-12-18 00:00 - 2020-01-02 23:59

Kursus i visuel historiefortælling 1
2020-02-24 00:00 - 23:59

2-dages kursus i visuel historiefortælling
2020-02-24 00:00 - 2020-02-27 23:59 | Statens Værksteder for Kunst, Strandgade 27B, København K, 1401, Danmark
KursusbeskrivelseDette kursus vil udvikle dit visuelle narrativ og give dig idéer, inspiration og direkte implementérbare værktøjer, når du skal formidle din praksis i billeder.

At skabe en autentisk, let fordøjelig og visuelt sammenhængende fortælling om din kunst og din proces kan være med til at skabe opmærksomhed omkring dit virke og din tilstedeværelse på kunst- og designscenen. Men hvordan formidles dette på de sociale medier? Og hvordan øger du interessen for din kunst?

Vær til stede onlinePå kurset vil du få en dybere forståelse for, hvad det vil sige at være til stede online. Du vil få en indsigt i, hvordan Instagram kan benyttes som markedsføringsplatform, og hvordan du, ved at åbne op og dele ud af din proces, kan opnå en langt større tilslutning til og forståelse af din kunst.

På workshoppen vil du blive introduceret til fotoredigering ved brug af apps, som hurtigt og effektivt, kan gøre det nemmere for dig at omsætte billeder til brug på sociale medier. En let hands-on workshop- og styling øvelse skal være med til at højne din forståelse for, hvordan du kan iscenesætte og skabe visuelt interessant indhold.

Ved kursets afslutning har du:

Værktøjer til visuelt at fortælle om din kunst og din proces på sociale medier, hjemmeside og andre digitale platforme.En bred forståelse for brugen og virkningen af sociale medier, samt hvordan man er til stede online.Basale færdigheder i fotoredigering ved brug af apps.En ramme omkring dit eget visuelle narrativ.

Om underviserenAnne-Sophie Rosenvinge er fotograf og influencer og arbejder med visuel kommunikation og formidling, både i eget regi og på vegne af designvirksomheder. Hun portrætterer processer, produkter og livsstil med sine følgere på diverse digitale platforme igennem visuel historiefortælling.

www.asrosenvinge.comwww.instagram.com/asrosenvinge

Ansøgning og målgruppeKurset henvender sig til professionelle udøvere inden for de æstetiske fag, som har brug for en mere sammenhængende visuel fortælling omkring egen praksis. Målet er at give dig modet til visuelt at fortælle om din praksis – ikke blot dit slutprodukt – men at dele hele din proces med offentligheden. Derved vil du opleve, hvordan denne kommunikationsform gør det muligt at være mere i øjenhøjde med dit publikum og potentielle kunder. Det vil i sidste ende gøre dig til en mere succesfuld kunstner / kunsthåndværker / designer.

Send dit CV og en kort beskrivelse af din interesse i og forventninger til kurset i en samlet mail til kursus@svfk.dk senest søndag d. 2. februar 2020.

FaktaKurset er bygget op over 2 dage med nogle dages interval. På den måde får du muligheden for at gå hjem og arbejde med de værktøjer, vi har udviklet sammen første dag og dermed have mere konstruktiv viden og spørgsmål med, som vi kan udfolde på andendagen.

Kurset består af 2 x 6 timer + muligheden for en skype- eller telefonsamtale, der samler op inden for en måned efter kurset.

Påregn en smule hjemmearbejde under workshoppen og ca. 1 times forberedelse inden. Deltagerne medbringer eget kamera eller smartphone.

Kursusprisen er inklusiv materialer og en lille forfriskning. Du skal selv medbringe frokost. Er du medlem af BKF, kan du få 25% rabat. Tilbuddet gælder for de første 20 tilmeldte på alle vores 2020 kurser.

Har du spørgsmål til kurset, ansøgningsproceduren eller andet, så send en mail til kommunikationsansvarlige Rebekka Lewin: rebekka@svfk.dk

Vi forbeholder os retten til at aflyse kurset, hvis der ikke er nok tilmeldinger.

Kursus i visuel historiefortælling 2
2020-02-27 00:00 - 23:59

Open Studio: Johan Buskov Romme
2020-02-28 15:00 - 17:00
Billedkunstner, Johan Buskov Romme, er fascineret af jord som æstetisk fænomen. Med en researchbaseret tilgang til det materiale, der ligger til grund for menneskets eksistens, betragter han en materiel tilstand, der på en og samme tid bærer spor af fortiden og vidner om fremtiden.

Feb. 2020
Til sit ophold på Statens Værksteder har Johan indsamlet jord med stedspecifik oprindelse for at skabe repræsentative vidnesbyrd om Danmarks jord anno 2020. Jorden testes i SVFKs konserveringsværksted som et videnskabeligt forarbejde til en serie større kunstværker.
“Jord som materiale har divergerende egenskaber. Set fra én vinkel har vi en materiel tilstand, hvori ting forgår og bliver til. Et vendepunkt hvori livets byggesten skabes. Samtidig har vi en uvurderlig og uforudsigelig masse af skidt og ragelse, som nutidens mennesker helst ikke beskæftiger sig med” forklarer Johan, og det er netop denne “masse” han koncentrerer sin research omkring.
Fredag d. 28. februar kl 15:00 åbner Johan sit værksted til et eksklusivt indblik i og en dialog omkring sit kunstneriske forskningsprojekt. Kom og bliv inspireret til at anskue jord på nye måder og bliv klogere på et materiale, vi alle tror, vi kender.
Det er gratis at deltage, men tilmelding kræves. Send en mail til tilmelding@svfk.dk.
Om kunstneren
Johan Buskov Romme er uddannet billedkunstner fra Kunstakademiet i Hamborg og fra Sandberg Institute i Amsterdam: MFA, ‘Materialisation in Art and Design’.
Johans arbejde er centreret omkring menneskets ressourcer i den interpersonelle relation og i forhold til det omgivende miljø. Hans værker forholder sig til det sanselige og elementære ved brug af virkemidler som mikro / makro-skala, der kan forstærke oplevelsen af rum og geografiske dimensioner.

4-dages kursus i fotografisk dokumentation af kunst
2020-03-09 00:00 - 2020-03-12 23:59 | Statens Værksteder for Kunst, Strandgade 27B, København K, 1401, Danmark
KursusbeskrivelseKurset har til formål at give billedkunstnere på tværs af medier en styrket evne til at dokumentere egne værker og udstillinger. Det vil ydermere give dem ny viden og kundskaber inden for fototeknik og billedbehandling, som vil kunne bruges i mange henseender.

Med afsæt i deltagernes egen kunstpraksis gives en teoretisk og praktisk indføring i en bred vifte af de kundskaber og overvejelser, der omhandler dokumentation af kontemporære kunstværker. Der sættes fokus på, hvilke overvejelser man bør gøre sig forud for dokumentationen, det være sig allerede i produktionen af værket, under fotograferingen, i billedbehandling og sidst men ikke mindst i distribution og arkivering af det færdige materiale.

Ved brug af kursusdeltagernes medbragte værker etablerer vi en testudstilling, så vi kan se på dokumentation af rumlige scenarier. Vi diskuterer, hvordan forskellige medier kræver forskellige overvejelser og teknikker. Vi vil ydermere diskutere alternative dokumentationsmedier og se på, hvor de kan være mere brugbare end 2D repræsentation.

Ved kursets afslutning har du:

Nye, forbedrede egenskaber til at dokumentere egne værker og kunstnerisk proces. Bedre kendskab til kamerateknik og teoriBedre kendskab til programmerne Photoshop og Lightroom Mulighed for at forbedre tidligere dokumentationsfotos

Krav For at gøre kurset så vedkommende for den enkelte som muligt bedes alle tage et eller flere værker med fra egen praksis. Fokus vil primært være på at fotografere egne værker, men man må være indforstået med at ens medbragte værker også bliver dokumenteret af andre.

Da vi i softwaredelen vil arbejde med programmerne Lightroom og Photoshop, vil det kræve, at du har en computer med disse to programmer installeret (på engelsk) som du kan medbringe til kurset. Disse bliver udbudt af Adobe som “Creative Cloud Photography-plan” til 92,50 kr. inkl.moms/måned.

For at få størst muligt udbytte af kurset bedes du medbringe dit eget kamera med mulighed for manuel styring (af blænde, lukketid og iso og gerne udgang til flash) og et stativ til rådighed (kontakt evt. SVFK om muligheden for at låne disse).

Kurset består af 4 dages undervisning, vejledning, øvelser og en gennnemgang. Undervisning, øvelser og aktiviteter vil foregå i tidsrummet kl. 8:00-18:00. Visse dele af undervisningen vil kræve en smule hjemmearbejde.

Ansøgning og målgruppeKurset henvender sig til professionelle billedkunstnere, der ønsker at lære at dokumentere egne værker og udstillinger.

Send dit CV og en kort beskrivelse af din interesse i og forventninger til kurset i en samlet mail til kursus@svfk.dk senest søndag d. 16. februar 2020.

Om underviseren David Stjernholm er uddannet MFA fra Kunstakademiets Billedekunstskoler og har derudover en BAA fra Arkitektskolen i København. Han har i en årrække arbejdet som professionel fotograf med speciale i fotografering af kunst og udstillinger.

FaktaKursusprisen er inklusiv materialer og en lille forfriskning. Du skal selv medbringe frokost. Er du medlem af BKF, kan du få 25% rabat. Tilbuddet gælder for de første 20 tilmeldte på alle vores 2020 kurser.

Har du spørgsmål til kurset, ansøgningsproceduren eller andet, så send en mail til kommunikationsansvarlige Rebekka Lewin: rebekka@svfk.dk

Vi forbeholder os retten til at aflyse kurset, hvis der ikke er nok tilmeldinger.

Kursus i værkdokumentation
2020-03-09 00:00 - 2020-03-12 23:59
